Kärbes on õieti viimne Tammsaare psühholoogiliste novellide sarja kuuluv, puht psühholoogilisi probleeme käsitav teos, - viimne noist Tammsaare tooteist,  kus ta "otsib inimest" enam-vähem abstraktsete kuju­telmade kaudu. Juba seski novellis on tegelaskond abstraktsete vahen­dite kogust - et endist võrdlust korrata - muutunud võrdlemisi väga reaalseteks olenditeks, eriti naispeategelane Tiksi. Järgmisis tooteis asenduvad abstraktsed kujutelmad lõplikult reaalinimestega: autor ei otsi enam "inimest" kui mingit üldmõistet, vaid kujutab üksikinimesi nende isikupäraste eriavaldustega ning noist eriomadusist - mitte üldinimli­kest üldomadusist - oleneva saatusega.  Sellasteks teosteks on draama Juudit ja külaelu taustal hingeelulisi probleeme käsitlev jutustus Kõrboja peremees.